Jóhannes og Andrea skora á forsætisráðherra og borgarstjóra í keilu . Ljósmynd / Aðsend Í tilefni af 35 ára afmæli Keiluhallarinnar á árinu hafa Jóhannes Ásbjörnsson , einn af eigendum Gleðipinna , rekstraraðila Keiluhallarinnar , og Andrea Pétursdóttir , framkvæmdastjóri Keiluhallarinnar skorað á Katrínu Jakobsdóttur forsætisráðherra og Dag B. Eggertsson í keilu . Keiluhöllin var opnuð 1. febrúar árið 1985 í Öskjuhlíð og voru það Steingrímur Hermannsson , þáverandi forsætisráðherra , og Davíð Oddsson , þáverandi borgarstjóri , sem spiluðu fyrsta leikinn . „ Okkur Andreu finnst við hæfi að nýta tækifærið og skora opinberlega á Katrínu Jakobsdóttur forsætisráðherra og Dag B. Eggertsson borgarstjóra að taka einn léttan keiluleik við okkur á 35 ára afmælinu okkar í febrúar , þau fá formlegt boðskort fljótlega , “ bætir Jóhannes við . Frétt Morgunblaðsins hinn 2. febrúar 1985 . skjáskot / Morgunblaðið 2019 stærsta árið til þessa Árið 2019 var stærsta árið til þessa í sögu Keiluhallarinnar þegar 183.261 manns spiluðu keilu á þeim 22 brautum sem Keiluhöllin í Egilshöll státar af . Þessi árangur gerir Keiluhöllina að mest sótta keilusal í Evrópu samkvæmt talningarkerfinu Steltronic sem tengt er alþjóðlegum talningarkerfum . „ Við erum þakklát okkar viðskiptavinum fyrir þessa frábæru aðsókn og höfum haft að markmiði að skapa hér aðstöðu sem er eins og best verður á kosið á heimsvísu , “ segir Andrea . „ Það er gaman frá því að segja að þessir rúmlega 180 þúsund manns eru einungis þeir viðskiptavinir sem spiluðu keilu . Hér er líka veitingastaðurinn Shake & Pizza og Sportbarinn okkar þar sem fjölmargir viðburðir fara fram í hverjum mánuði . Húsið er því alla jafna troðið af fólki og klárt mál að heildarfjöldi allra viðskiptavina okkar yfir árið en er miklu meiri , “ bætir Andrea við . Keiluhöllin í Egilshöll er eina Keiluhöllin á höfuðborgarsvæðinu og því heimavöllur bæði keiluíþróttafólks og almennings . Keilan hefur undanfarin ár átt vaxandi vinsældum að fagna bæði sem keppnis - og áhugamannaíþrótt og besta dæmið um það er árangur Arnars Davíðs Jónssonar sem sigraði á Evrópumótaröðinni 2019 , fyrstur Íslandinga . Hann er jafnframt fyrsti keilumaðurinn sem er á meðal 10 efstu í kjörinu á íþróttamanni ársins . Opna nýjan keilusal í miðænum „ Það er mikilvægt fyrir okkur að tryggja að öll aðstaða sé til fyrirmyndar og því höfum við fjárfest myndarlega í endurbótum undanfarin ár . Síðustu framkvæmdir voru þær stærstu sem við höfum ráðist í þegar við létum endurhanna og sérsmíða alla aðstöðuna við keilubrautirnar sem gerir viðskiptavinum okkar kleift að njóta samverustundanna til fullnustu , “ segir Jóhannes , einn af eigendum Gleðipinna , rekstraraðila Keiluhallarinnar . Gleðipinnar munu opna nýja átta brauta Keiluhöll í gamla Nýló-salnum á jarðhæð Kex Hostels . Með opnun nýju Keiluhallarinnar verða keilubrautir á höfuðborgarsvæðinu því samtals þrjátíu . Nýja Keiluhöllin á Kex verður staðsett við hlið Radisson Red-hótelsins sem verður eitt af nýju kennileitum Reykjavíkur þegar það verður opnað á næstu misserum . „ Við sjáum fyrir okkur að mæta keiluþörfum íbúa í miðbænum og nágrenni sem hingað til hafa þurft að leggja á sig töluvert ferðalag til að komast í keilu í Reykjavík , og eins ferðamanna í miðbæ Reykjavíkur . Keiluhöllin nýja verður útlitslega í anda Kex Hostels og fyrirmyndin er elsti keilusalur sem starfræktur er í Los Angeles , Highland Park Bowl , “ bætir Jóhannes við .